SMERNICA RADY 94/69/ESz 19. decembra 1994
po dvadsiaty prvý krát prispôsobujúca technickému pokroku smernicu Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok
KOMISIA EURÓPSKYCH SPOLOčENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok[1] naposledy zmenenú a doplnenú smernicou Rady 93/101/ES[2] a najmä na jej článok 28,
keďže príloha I smernice 67/548/EHS obsahuje zoznam nebezpečných látok spolu s údajmi o postupoch klasifikácie a označovania v súvislosti s každou látkou;
keďže súčasné vedecké a technické poznatky ukázali, že zoznam nebezpečných látok v prílohe I by sa mal prispôsobiť a rozšíriť, konkrétne tak, aby zahrnul niekoľko komplexných látok získaných z uhlia a ropy, a keďže v dôsledku toho je potrebné upraviť predslov k prílohe I, aby zahrnul poznámky a podrobnosti týkajúce sa identifikácie a označovania komplexných látok získaných z uhlia a ropy a príslušných prípravkov;
keďže ustanovenia tejto smernice sú v súlade s názorom Výboru na prispôsobovanie sa smerníc technickému pokroku pri odstraňovaní technických prekážok obchodu s nebezpečnými látkami a prípravkami,
PRIJALA TÚTO SMERNICU:
Článok 1
Príloha I smernice 67/548/EHS sa týmto mení nasledovne:
1) predslov v prílohe I k tejto smernici nahrádza predslov k prílohe I;
2) položky v prílohe I k tejto smernici nahrádzajú zodpovedajúce položky v prílohe I smernice 67/548/EHS;
3) položky v prílohe II k tejto smernici sú prvýkrát zahrnuté v prílohe I smernice 67/548/EHS.
Článok 2
Najneskôr 1. septembra 1996 členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou. Členské štáty budú o tom okamžite informovať Komisiu.
Keď členské štáty prijmú tieto ustanovenia, tieto budú obsahovať odkaz na túto smernicu alebo budú sprevádzané takým odkazom v čase svojho oficiálneho uverejnenia. Postup pre taký odkaz prijmú členské štáty.
Článok 3
Táto smernica nadobudne účinnosť tretí deň po jej uverejnení v Úradnom vestníku Európskych spoločenstiev.
V Bruseli 19. decembra 1994